Návrh ROZHODNUTIE RADY, ktorým sa ustanovuje pozícia EÚ k preskúmaniu medzinárodných telekomunikačných predpisov, ktorú má zaujať na svetovej konferencii o medzinárodných telekomunikáciách a jej prípravných zasadnutiach /* COM/2012/0430 final - 2012/0207 (NLE) */





DÔVODOVÁ SPRÁVA 1. Kontext návrhu Medzinárodná telekomunikačná únia (ITU) je špecializovaná agentúra OSN, ktorej cieľom je podporovať „medzinárodnú spoluprácu medzi národmi a hospodársky a sociálny rozvoj prostredníctvom efektívnych telekomunikačných služieb“. Všetkých 27 členských štátov Európskej únie (EÚ) je členmi ITU s hlasovacím právom a Európska komisia je nehlasujúcim odvetvovým členom. Na zasadnutí vládnych splnomocnencov ITU v roku 2010 sa dospelo k rozhodnutiu usporiadať v Dubaji v termíne 3. – 14. decembra 2012 svetovú konferenciu o medzinárodných telekomunikáciách (WCIT), ktorej cieľom bude zrevidovať medzinárodné telekomunikačné predpisy (ITR). V ITR sa vymedzujú všeobecné zásady poskytovania a prevádzkovania medzinárodných telekomunikácií, pričom tieto predpisy sú celosvetovou zmluvou, ktorú podpísalo 178 krajín. Zatiaľ čo v ITR sa riešia otázky súvisiace s medzinárodnými (t. j. nie vnútroštátnymi) telekomunikačnými službami, ITR obsahujú niekoľko aspektov, ktoré sa priamo týkajú otázok obsiahnutých v acquis Európskej únie, najmä v rámci pre elektronické komunikácie. EÚ preto musí zaistiť, aby akékoľvek navrhované zmeny v ITR, na ktorých sa v Dubaji dohodne, neboli v rozpore s právnymi predpismi platnými v EÚ alebo aby nimi EÚ nebola obmedzovaná, pokiaľ ide o budúci vývoj acquis EÚ. Komisia preto odporúča Rade, aby prijala priložené rozhodnutie s cieľom umožniť EÚ rokovať o revízii ITR v Dubaji. Právnym základom pre navrhované rozhodnutie Rady je: – článok 218 ods. 9 ZFEÚ, pokiaľ ide o navrhovanú dohodu s tretími krajinami, a – článok 114 ZFEÚ, pokiaľ ide o súvisiace právne opatrenia už prijaté v oblasti elektronických komunikácií, na ktoré môže mať takáto dohoda s tretími krajinami vplyv. 2. Povaha a rozsah diskusií Ako bolo uvedené vyššie, v ITR sú stanovené všeobecné zásady poskytovania a prevádzkovania medzinárodných telekomunikácií. Sú tu zahrnuté osobitné ustanovenia súvisiace s týmito aspektmi: Článok 3 Medzinárodná sieť Článok 4 Medzinárodné telekomunikačné služby Článok 5 Bezpečnosť života a priorita telekomunikácií Článok 6 Poplatky a účtovanie Článok 7 Pozastavenie služieb Článok 8 Šírenie informácií Článok 9 Osobitné opatrenia Článok 10 Záverečné ustanovenia Príloha 1 Všeobecné ustanovenia o účtovaní Príloha 2 Dodatočné ustanovenia o námorných telekomunikáciách Príloha 3 Servisné a privilegované telekomunikácie Počas rokovaní môže dôjsť k navrhnutiu zmien a doplnení, ktorými sa rozšíri rozsah pôsobnosti súčasných ITR, a to buď z technologického, právneho alebo trhového hľadiska. S cieľom preskúmať ITR vytvorila ITU pracovnú skupinu Rady, pričom paralelne prebiehajú aj regionálne konzultácie. Pre EÚ je relevantným regionálnym fórom Európska konferencia poštových a telekomunikačných správ (CEPT), ktorá zahŕňa 48 krajín vrátane všetkých členských štátov EÚ. Európska komisia sa na CEPT zúčastňuje v poradnej funkcii, pričom má právo prehovoriť, ale nie právo hlasovať. Posledné zasadnutie pracovnej skupiny Rady pred zasadnutím v Dubaji sa uskutočnilo v Ženeve v termíne 20. – 22. júna 2012. CEPT sa bude naďalej angažovať na prípravných zasadnutiach v septembri a novembri 2012. 3. Prípravy pozície EÚ Členské štáty EÚ boli aktívnymi účastníkmi tak na diskusiách pracovnej skupiny Rady ITU, ako aj na diskusiách CEPT, ktoré sa týkali ITR. Niekoľko návrhov „spoločných európskych pozícií“, o predložení ktorých na WCIT uvažuje CEPT, napríklad vypracovali členské štáty EÚ. Aj Európska komisia bola na oboch fórach aktívna, a to napriek obmedzeniam týkajúcim sa jej účasti vyplývajúcim z jej súčasného štatútu. 2012/0207 (NLE) Návrh ROZHODNUTIE RADY, ktorým sa ustanovuje pozícia EÚ k preskúmaniu medzinárodných telekomunikačných predpisov, ktorú má zaujať na svetovej konferencii o medzinárodných telekomunikáciách a jej prípravných zasadnutiach RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 114 a článok 218 ods. 9, keďže: (1)(1) Medzinárodné telekomunikačné predpisy (ITR) boli prijaté na Svetovej konferencii administratívnej telegrafie a telefónie v Melbourne v roku 1988 a odvtedy neboli revidované. (2)(2) Signatárom týchto ITR je 27 členských štátov Európskej únie. (3)(3) Medzinárodná telekomunikačná únia (ITU) vyzvala na zasadnutie v Dubaji v termíne 3. – 14. december 2012 pod názvom Svetová konferencia o medzinárodných telekomunikáciách (WCIT) s cieľom dosiahnuť dohodu o novom znení týchto ITR. (4)(4) Európska únia prijala právne predpisy, ktorými sa stanovujú pravidlá v oblasti telekomunikácií, a to najmä: a) smernicu Európskeho parlamentu a Rady 2009/140/ES z 25. novembra 2009, ktorou sa menia a dopĺňajú smernice 2002/21/ES o spoločnom regulačnom rámci pre elektronické komunikačné siete a služby, 2002/19/ES o prístupe a prepojení elektronických komunikačných sietí a príslušných zariadení a 2002/20/ES o povolení na elektronické komunikačné sieťové systémy a služby; b) smernicu Európskeho parlamentu a Rady 2009/136/ES z 25. novembra 2009, ktorou sa mení a dopĺňa smernica 2002/22/ES o univerzálnej službe a právach užívateľov týkajúcich sa elektronických komunikačných sietí a služieb, smernica 2002/58/ES týkajúca sa spracovávania osobných údajov a ochrany súkromia v sektore elektronických komunikácií a nariadenie (ES) č. 2006/2004 o spolupráci medzi národnými orgánmi zodpovednými za vynucovanie právnych predpisov na ochranu spotrebiteľa; c) smernicu 2002/77/ES zo 16. septembra 2002 o hospodárskej súťaži na trhoch elektronických komunikačných sietí a služieb. (5)(5) Niektoré z doteraz nastolených návrhov na zmeny ITR sa týkajú aspektov medzinárodných telekomunikácií, ktoré jednoznačne patria do rozsahu pôsobnosti acquis EÚ a politík Únie vrátane vzťahu medzi regulačnými orgánmi a nezávislými komerčnými prevádzkovateľmi, roamingu a ochrany osobných údajov. Keďže ITR sú pre zmluvné strany záväzné (pokiaľ zmluvná strana formálne neoznámi svoju námietku voči zmene a doplneniu), Európska únia je povinná vypracovať k týmto aspektom navrhovaných úprav ITR pozíciu, ktorá bude mať právny dosah. (6)(6) Touto pozíciou Európskej únie v rámci WCIT sa musí zaistiť, aby akékoľvek zmeny ITR boli zlučiteľné s acquis. (7)(7) Európska komisia bude informovať ITU o jednotlivých kompetenciách Európskej únie a jej členských štátov v týchto veciach. (8)(8) V kontexte Európskej konferencie poštových a telekomunikačných správ (CEPT) sa uskutočnili zasadnutia s cieľom pripraviť spoločné európske pozície k preskúmaniu ITR, PRIJALA TOTO ROZHODNUTIE: Článok 1 Pozíciou Európskej únie na Svetovej konferencii medzinárodných telekomunikácií (WCIT) od 3. do 14. decembra 2012 vo vzťahu k záležitostiam spadajúcim do jej kompetencií bude zaistiť, aby akékoľvek zmeny medzinárodných telekomunikačných predpisov boli zlučiteľné s acquis EÚ a ďalšími cieľmi Únie. Európska komisia prednesie pozíciu Európskej únie k týmto veciam tak, ako sa uvádza v prílohe 1. Článok 2 Pokiaľ ide o ostatné záležitosti, o ktorých sa má diskutovať na WCIT, členské štáty budú mať za cieľ dosiahnuť spoločné pozície. V Bruseli Za Radu predseda Príloha (1) Ústredným cieľom Európskej únie v súvislosti s WCIT je zaistiť, aby akékoľvek zmeny a doplnenia medzinárodných telekomunikačných predpisov (ITR) prispievali k vytvoreniu informačnej spoločnosti v prospech všetkých občanov a používateľov telekomunikácií na celom svete a najmä používateľov v Európskej únii, a aby boli v súlade s acquis a politikou Únie. (2) Európska únia zaujme k návrhom rozhodnutí na WCIT na zasadnutí v Dubaji v dňoch 3. až 14. decembra 2012 a na akýchkoľvek súvisiacich prípravných zasadnutiach túto pozíciu: a) nepodporovať žiadne návrhy, ktoré sú v rozpore s acquis EÚ alebo ktorými sa zavádzajú pre operátorov povinnosti, ktoré idú nad rámec povinností už ustanovených v acquis EÚ; b) podporiť návrhy, ktoré rešpektujú suverenitu členských štátov ITU a najmä ktoré uznávajú oblasti, ktoré sú vnútroštátnou záležitosťou, ako napr. počítačová kriminalita, obsah, národná bezpečnosť a obrana. c) podporiť návrhy, ktorých cieľom je zaistiť, aby revidované ITR zostali na vysokej úrovni, strategické a technologicky neutrálne, a oponovať návrhom, na základe ktorých by sa odporúčania ITU stali pre členské štáty ITU a prevádzkové agentúry záväznými; d) podporiť akékoľvek návrhy na zachovanie súčasného rozsahu pôsobnosti ITR a súčasného mandátu ITU, oponovať akýmkoľvek návrhom na rozšírenie rozsahu pôsobnosti na oblasti, ako napr. smerovanie internetovej prevádzky, záležitosti súvisiace s obsahom; e) podporiť návrhy na rešpektovanie ľudských práv v súvislosti s medzinárodnými telekomunikáciami, podporiť návrhy na rešpektovanie súkromia a ochranu osobných údajov v súvislosti s osobnými údajmi a komunikáciami [pod podmienkou bodu 2 písm. a) vyššie]; f) podporiť opatrenia na podporu rozsiahlejšej medzinárodnej spolupráce vo vzťahu k bezpečnosti sietí používaných na medzinárodnú telekomunikačnú prevádzku; g) podporiť prokonkurenčné opatrenia zamerané na to, aby sa v rámci medzinárodnej telekomunikačnej prevádzky pomohli dosiahnuť nižšie ceny a väčšia transparentnosť cien, a to na základe obchodných rokovaní na slobodnom a spravodlivom trhu; h) nepodporiť návrhy na vytvorenie mechanizmov v rámci ITU, ktorými by sa urovnávali spory medzi operátormi, pretože takéto mechanizmy nie sú potrebné; i) podporiť návrhy, ktorými sa zaistí, aby námorná komunikácia mohla byť účtovaná ekonomicky efektívnym spôsobom. S cieľom explicitne ustanoviť uvedený bod 2 písm. a) by súhlas EÚ s akýmkoľvek konečným výsledkom mal byť výslovne podmienený predložením formálneho vyhlásenia EÚ ostatným účastníkom, pokiaľ ide o uplatniteľnosť regulačných ustanovení EÚ, a to v tomto znení: „Svojim podpisom záverečných aktov Svetovej konferencie o medzinárodných telekomunikáciách (Dubaj, 2012) delegácie členských štátov Európskej únie vyhlasujú, že tieto štáty budú uplatňovať medzinárodné telekomunikačné predpisy v súlade so svojimi povinnosťami vyplývajúcimi zo Zmluvy o založení Európskej únie.“.